28.03.2014.

**Atbildes uz ieinteresēto piegādātāju uzdotajiem jautājumiem**

**Jautājums:**

Lūdzam skaidrot, kā praktiski var savienot līguma projektā paredzētā pakalpojuma apmaksas procentuālo piesaisti būvdarbu veicēja finanšu izpildei ar nolikuma finanšu piedāvājuma izvērsto pakalpojuma tāmi un tehniskās specifikācijas 9.1.punktā noteikto minimālo laika ieguldījumu. Tāpat lūdzam precizēt līguma projektu, paredzot pakalpojuma apmaksas piesaisti izlietotajam speciālistu laika ieguldījumam saskaņā ar finanšu piedāvājumu, tādā veidā nodrošinot skaidru un nepārprotamu sniegtā pakalpojuma apmaksas kārtību un apjomu.

**Atbilde:**

Pasūtītājs norāda, ka izvērstā pakalpojuma tāme un noteiktais cilvēkdienu skaits nav saistīts ar līgumā noteikto maksājuma kārtību. Piedāvājumā iekļaujamā informācija saistībā ar Nolikuma pielikuma Nr.5 „Tehniskā specifikācija” 9.1.punktu un pielikumu Nr.7.1. „Izvērsta pakalpojumu tāme” pasūtītājam ir nepieciešama, lai pilnvērtīgāk izvērtētu pretendenta izpratni par tehniskajā specifikācijā paredzēto prasību izpildi un piedāvātās līgumcenas pamatotību.

Pasūtītājs informē, ka Latvijas Universitātes Akadēmiskā centra Torņakalnā, Rīgā, 1.kārtas būvniecības izmaksas, tajā skaitā būvuzraudzības izmaksas, tiek segtas no septiņiem ES fondu projektiem. Ņemot vērā, ka katram projektam nav izdalāma konkrēta to būvniecības un būvuzraudzības izmaksu daļa, kas attiecināma uz katru projektu, izmaksas no projektiem ir paredzēts segt proporcionāli atbilstoši projekta mērķim. Tādejādi, lai būt vieglāk aprēķināt būvuzraudzības izmaksu proporciju starp projektiem, pasūtītājs ir nolēmis būvuzraudzības samaksu veikt proporcionāli būvdarbu izpildei. Tāpat pasūtītājs vēlas, lai samaksa tiktu veikt pēc faktiski padarītā darba, nevis maksāt konstantas ikmēneša maksas. Ņemot vērā minēto, pasūtītājs atkāroti norāda, ka Līguma projekta 4.3.punktā paredzētā apmaksas kārtība netiks mainīta.

**Jautājums:**

Vai vienu speciālistu drīkst piedāvāt uz vairāk kā vienu Nolikumā prasītajām speciālistu pozīcijām, ja šis speciālists ir sertificēts attiecīgajās jomās un tā pieredze atbilst attiecīgajām Nolikuma 15.5. un 15.6. apakšpunkta prasībām, attiecinot to tikai uz Nolikuma 5.2.2.-5.2.6. apakšpunktā minētajiem speciālistiem: Tehniskajā specifikācijā noteiktie minimālie laika ieguldījumi šiem speciālistiem ir caurmērā tikai 3 dienas mēnesī un visiem speciālistiem ir pienākums veikt būvuzraudzību, tādēļ nav pamata un ir uzskatāms par pretendentu ierobežojošu nosacījumu neatļaut piedāvāt vienu speciālistu, kurš ir sertificēts attiecīgajā jomā un kura pieredze atbilst prasībām, uz vairāk kā vienu no Nolikuma 5.2.2.-5.2.6. apakšpunktā minētajām speciālistu pozīcijām. Atkārtoti lūdzam apliecināt, ka pretendents drīkst piedāvāt vienu speciālistu uz vairāk par vienu no Nolikuma 5.2.2.-5.2.6. apakšpunktā minētajām pozīcijām.

**Atbilde:**

Kā jau pasūtītājs 14.03.2014. sniegtajās atbildēs norādījis, tad, ņemot vērā būvdarbu apjomu, to raksturu, sarežģītību un būvniecības intensitāti, konkursa nolikumā nav paredzēta iespēja vienai personai apvienot vairākas Nolikuma 5.2.2.-5.2.6. apakšpunktā minētās uzraudzības specialitātes, jo katram speciālistam ir atšķirīgi pienākumi, no kuriem lielākā daļa būs jāveic paralēli.

Lūdzam iepazīties ar pasūtītāja mājas lapā [www.lu.lv](http://www.lu.lv) iepirkuma sadaļā „Būvuzraudzības nodrošināšana Latvijas Universitātes Akadēmiskā centra Torņakalnā, Rīgā, 1.kārtas būvniecības laikā” ievietoto informatīvo būvdarbu grafiku, no kura izriet, ka Nolikuma 5.2.2.-5.2.6. apakšpunktā minētajiem speciālistiem uzraudzības pienākumi ir veicami paralēli.

Piemēram, izpildītājam atbilstoši Nolikuma pielikuma Nr.5 „Tehniskā specifikācija” 9.1.punktam ir jānodrošina siltumapgādes un ventilācijas sistēmas būvdarbu būvuzraugam šāda minimālā klātbūtne būvobjektā: 44 cilvēkdienas siltumapgādes sistēmas būvuzraudzībā un 25 cilvēkdienas ventilācijas sistēmas būvuzraudzībā, kas kopā veido 69 cilvēkdienas. Savukārt ūdensapgādes un kanalizācijas sistēmas būvdarbu būvuzraugam minimālā klātbūtne būvobjektā: 44 cilvēkdienas ūdensapgādes sistēmu būvuzraudzībā un 44 cilvēkdienas kanalizācijas sistēmas būvuzraudzībā, kas kopā veido 88 cilvēkdienas.

Atbilstoši būvdarbu grafikam apkures, ventilācijas, ūdensapgādes un kanalizācijas sistēmu izbūves darbi notiks paralēli 8 mēnešu laikā, kas nozīmē, ka siltumapgādes un ventilācijas sistēmas būvdarbu būvuzraugam vidējā minimālā noslodze mēnesī (22 darba dienas) būs apmēram 8-9 cilvēkdienas, savukārt ūdensapgādes un kanalizācijas sistēmas būvdarbu būvuzraugam 11 cilvēkdienas.

Vienlaikus pretendentam ir jāņem vērā apstāklis, ka speciālista klātbūtnes ilgums atsevišķā mēnesī, kādā no uzraudzības jomām, var būt daudz lielāks nekā sākotnēji plānots saistībā ar būvdarbu intensitātes pieaugumu konkrētajā mēnesī.

Līdz ar to pasūtītāja ieskatā viena speciālista nodarbināšana uz vairāk par vienu no Nolikuma 5.2.2.-5.2.6.apakšpunktā minētajām specialitātēm būtiski paaugstina pasūtītāja risku saņemt nekvalitatīvu būvuzraudzības pakalpojumu.

**Jautājums:**

Paredzētā būve atbilsts II-III ģeotehniskajai kategorijai, tāpēc saskaņā ar Latvijas būvnormatīvu LBN 005-99 „Inženierizpētes noteikumi būvniecībā” 162.punkta prasībām būvlaukumā ir jāveic ģeotehniskā uzraudzība. Ģeotehniskā uzraudzība ir sertificēta sfēra, un to ir tiesīgs veikt inženieris, kuram ir izsniegts atbilstošs sertifikāts. Lūdzam pasūtītāju precizēt iepirkuma dokumentāciju atbilstoši iepriekš minētajam. Tāpat lūdzam sniegt ziņas par to, kā līdz šim ir tikusi/tiek nodrošināta augstākminētās prasības ievērošana, lai pretendents varētu novērtēt visus riskus un sagatavot atbilstošu piedāvājumu.

**Atbilde:**

Pasūtītājs informē, ka, ņemot vērā, ka pašreiz jau notiek zemes darbu un pamatu izbūves darbi atbilstoši nulles ciklam, konkursa nolikumā nav nepieciešams izvirzīt kvalifikācijas prasības attiecībā uz ģeotehniskās uzraudzības inženieri. Vienlaikus pasūtītājs norāda, ka līdz šim ģeotehniskā uzraudzība tiek, un tiks nodrošināta būvdarbu līguma ietvaros.

**Jautājums:**

Lūdzam skaidrot par Nolikuma 15.3.apakšpunktā prasīto tāmētāju: Kā saprotama prasītā pieredze „kā atbildīgais tāmētājs”? Kurš normatīvais akts nosaka šāda speciālista nepieciešamību? Kādi pienākumi papildus tehniskās specifikācijas 6.16. un 6.18.apakšpunktā minētajai būvdarbu veicēja tāmju izskatīšanai, paredzēti tāmētājam, jo īpaši, ievērojot apstākli, ka tehniskās specifikācijas 9.1.apakšpunktā šim speciālistam paredzētas vidēji 6 cilvēkdienas mēnesī. Ar ko pamatota prasība pēc tāmētāja pieredzes, kura ilgusi 90% no objekta būvdarbu veikšanas laika?

**Atbilde:**

Tā kā tāmētājs nav reglamentēta profesija atbilstoši Ministru kabineta 2003.gada 08.jūlija noteikumiem Nr.383 “Noteikumi par būvprakses un arhitekta prakses sertifikātu piešķiršanu, reģistrēšanu un anulēšanu”, konkursa nolikums neparedz nekādas prasības attiecībā uz tāmētāja izglītību, profesiju vai sertifikātu esamību.

Pasūtītājs norāda, ka Nolikuma 15.3.apakšpunkta prasības mērķis ir pārliecināties par to, ka pretendenta rīcībā būs pieejams speciālists (šajā gadījuma tas var būt arī jebkurš no Nolikuma 15.1. un 15.2.apakšpunktā minētās jomas speciālistiem), kuram ir pieredze tāmju sagatavošanā objektā, kura kopējā būvdarbu izpildes vērtība ir līdzvērtīga Latvijas Universitātes Akadēmiskā centra Torņakalnā, Rīgā, 1.kārtas būvniecības vērtībai, t.i., 15 miljonu latu. Ar tāmju sagatavošanu objektā ir saprotama būvuzņēmēja sastādīto tāmju pārbaudīšana, kas ir viens no būvuzrauga pienākumiem.

Ņemot vērā, ka būvdarbu līguma summa ir noteikta kā nepārsniedzama gabalcena, tāmētāja pieredzei ir liela loma pasūtītāja interešu aizsardzībā, kā arī, lai pareizi un taisnīgi izvērtētu jebkādas papilddarbu tāmes (izmaiņu rīkojumus) un pamatotus prasījumus.

Pasūtītājs ieskatā līguma izpildē speciālists ar tāmētāja pieredzi ir vajadzīgs, lai sekmīgi veiktu šādus uzdevumus: 1) izskatītu būvuzņēmēja līguma piedāvājumu un saņemtu izmaksu sadalījuma pamatojumu, ar mērķi nodrošināt, ka papilddarbu tāmes tiek atbilstoši izvērtētas, balstoties uz līgumā lietotajām vienības cenām un principiem (tehniskās specifikācijas 6.15. apakšpunkts); 2) detalizēti pārzinot būvuzņēmēja līgumcenu, uzraudzīt būvniecības izmaksas, vadīt papilddarbu tāmju izskatīšanas un apstiprināšanas procesu, lai nodrošinātu, ka netiek pārsniegts pasūtītāja budžets (tehniskās specifikācijas 6.16. apakšpunkts); 3) uzraudzīt projekta budžetu — būvuzņēmēja līgumcenu, papilddarbu izmaksas (apstiprinātos un izskatāmos izmaiņu rīkojumus), projektētāja (autoruzraugu) un būvuzrauga izmaksas, komunālo pakalpojumu izmaksas, atļauju izmaksas un nodevas, lai nodrošinātu, ka netiek pārsniegts pasūtītāja budžets (tehniskās specifikācijas 6.17. un 6.19. apakšpunkts); 4) neparedzētu izmaksu rašanās gadījumā kopā ar pasūtītāju, autoruzraugu un būvuzņēmēju veikt izmaiņu tehniski ekonomisko izvērtēšanu, lai noteiktu, kur iespējams ietaupījums, lai iekļautos kopējā budžetā un samazinātu papildu izmaksas (tehniskās specifikācijas 6.16., 6.17. un 6.18. apakšpunkts); 5) piedalīties prasījumu izskatīšanā kopā ar būvuzraugu, lai laicīgi atrisinātu jebkādus pamatotus prasījumus (tehniskās specifikācijas 6.28. un 6.30. apakšpunkts); 6) sagatavot ikmēneša finanšu atskaites pasūtītājam (tehniskās specifikācijas 6.15. apakšpunkts).

Pasūtītājs norāda, ka prasītā pieredze, kura ilgusi 90% no objekta būvdarbu veikšanas laika, ir pamatojama ar apstākli, ka pieredze, kas iegūta gandrīz visā būvniecības periodā, ir plašāka, nekā tā pieredze, kas iegūta kādā atsevišķā – daudz īsākā būvniecības posmā.

**Jautājums:**

Lūdzam precizēt vai Nolikuma 15.2. un 15.3. apakšpunktā minētajam speciālistam ir jābūt darba tiesiskajās attiecībās ar pretendentu/apakšuzņēmēju un attiecīgi reģistrētiem Būvkomersantu reģistrā kā speciālistam, kurš atrodas darba tiesiskajās attiecībās ar pretendentu?

**Atbilde:**

Pasūtītājs norāda, ka Nolikuma 15.2. un 15.3. apakšpunktā minētajam speciālistam uz piedāvājuma iesniegšanas brīdi nav jābūt darba tiesiskajās attiecībās ar pretendentu vai tā apakšuzņēmēju. Tāpat uz piedāvājuma iesniegšanas brīdi tam nav jābūt reģistrētam Būvkomersantu reģistrā kā pretendenta vai tā apakšuzņēmēja speciālistam.

**Jautājums:**

Lūdzam skaidrot, kā iepirkuma komisija pārbaudīs pretendenta piedāvāto speciālistu pieejamību pakalpojuma sniegšanai? Vai un kā tiks pārbaudīts, vai piedāvātais speciālists ir darba tiesiskajās attiecībās ar citiem komersantiem (kuri neiesniedz piedāvājumu) un vai citi darba devēji dos atļauju speciālistiem piedalīties pakalpojuma sniegšanā?

**Atbilde:**

Pasūtītājs informē, ka pretendentam savā piedāvājumā atbilstoši Nolikuma 17.7., 17.8. un 17.9.apakšpunktam ir jāiekļauj attiecīgā speciālista parakstīts pieejamības apliecinājums. Savukārt, ja pretendenta piedāvātais speciālists, kurš minēts Nolikuma 15.1., 15.2. un 15.3.apakšpunktā nav pretendenta darbinieks, tad atbilstoši Nolikuma 17.11.apakšpunktam piedāvājumam jāpievieno pretendenta un speciālista parakstīta vienošanās (brīvā formā) par to, ka gadījumā, ja pretendentam tiks piešķirtas līguma slēgšanas tiesības, speciālists apņemas pildīt pienākumus no līguma parakstīšanas dienas līdz būvobjektu pieņemšanai ekspluatācijā.

**Jautājums:**

Pasūtītājs 18.03.2014. sniegtajās atbildēs uz jautājumiem ir norādījis, ka pretendentam, sagatavojot piedāvājumu, nav saistošs tehniskās specifikācijas 6.6.apakšpunkta nosacījums par dokumentu sakārtošanu būvatļaujas saņemšanai. Ņemot vērā, ka šis iepirkums ir par 1.kārtas būvdarbu uzraudzību, lūdzam sniegt skaidrojumu par to, kurš sakārtos dokumentus būvatļaujas saņemšanai 1.kārtai.

**Atbilde:**

Pasūtītājs informē, ka, ņemot vērā, ka pašreiz jau notiek nulles cikla būvdarbi, pasūtītājs ir jau saņēmis būvatļauju 1.kārtas būvniecībai. Līdz ar to nav nepieciešamība pēc dokumentu sakārtošanas būvatļaujas saņemšanai. Būvuzraudzības līguma noslēgšanas gadījumā pasūtītājam būs tikai jāpārreģistrē būvatļauja saistībā ar būvuzrauga nomaiņu.

**Jautājums:**

Nolikuma 14.4.apakšpunktā ir raksturots līdzīgas sarežģītības projekts. Lūdzam pasūtītāju apliecināt, ka raksturlielumus – ar inženieru un elektroapgādes sistēmām, vājstrāvas sistēmu vadības punktiem, inteliģentu ēkas pārvaldības sistēmu, augstas kvalitātes apdarēm un laboratorijas telpu izbūvēm – pretendents var apliecināt ar pieredzi vairākos projektos, nodrošinot kopumā visu prasīto pieredzi.

**Atbilde:**

Pasūtītājs apstiprina, ka pretendents savu pieredzes atbilstību Nolikuma 14.4.apakšpunkta nosacījumiem ir tiesīgs apliecināt ar pieredzi, kas iegūta vairākos projektos.

**Jautājums:**

Pasūtītājs 14.03.2014. sniegtajās atbildēs uz jautājumiem ir ierobežojis pretendenta tiesības apliecināt pieredzi ar vienu būvprojekta īstenošanas būvuzraudzību, kurš ir sadalīts vairākās kārtās, bet kārtu izbūves rezultātā tiek iegūta būve, kas ietver visus pasūtītāja noteiktos specifiskos elementus. Objektīvi un faktiski speciālistam prasītā pieredze ir, bet pasūtītāja prasība, ka visiem elementiem jābūt izpildītiem vienlaicīgi, liedz pretendentam kvalificēties ar tādu speciālistu pieredzi. Tikai tas vien, ka speciālistam ir pieredze vienā līgumā ar visiem prasītajiem elementiem, neapliecina, ka speciālists ir kompetentāks vai pieredzējušāks nekā speciālists, kurš prasīto pieredzi nodrošina ar vairākiem līgumiem – tieši pretēji, speciālistam objektīvi ir plašāka pieredze, ja tā ir balstīta uz dažādiem līgumiem. Lūdzam pasūtītāju grozīt nolikuma prasības, izslēdzot pretendentu loku ierobežojošās prasības, ļaujot speciālistu pieredzi apliecināt ar vairākiem līgumiem.

**Atbilde:**

Vēršam uzmanību, ka pasūtītājs 14.03.2014. sniegtajās atbildēs ir norādījis, ka atbilstoši konkursa nolikuma nosacījumiem netiks atzīta tāda speciālista pieredze, kas iegūta summējot viena būvprojekta vairākas kārtas, kurās atsevišķi izbūvēti mazāki objekti nekā nolikuma kvalifikācijas prasībās definēti. Pasūtītāja sniegtajā atbildē ir skaidrojums par vairākiem maziem objektiem, nevis par vienu lielu objektu, kas izbūvēts vairākās kārtās.

Pasūtītājs atkārtoti norāda, ka tam ir būtiski, lai pretendents un tā piesaistītie speciālisti būtu guvuši pieredzi darbu izpildē apjoma ziņā līdzvērtīgā objektā, nevis faktiski tikai guvuši pieredzi vairāku apjoma ziņā mazāku objektu būvuzraudzībā, kas izbūvēti atsevišķās kārtās un tikai kuru kopējais apjoms ir vismaz līdzvērtīgs Akadēmiskā centra Torņakalnā, Rīgā, 1. kārtas būvdarbu apjomam.

Ņemot vērā minēto, pasūtītājs norāda, ka tāda pieredze, kas iegūta viena būvprojekta īstenošanas būvuzraudzībā, kurš ir sadalīts vairākās kārtās, bet kārtu izbūves rezultātā ir uzbūvēts objekts, kas atbilst nolikuma prasībās definētajiem raksturlielumiem, tiks atzīsta par atbilstošu Nolikuma 14.3., 15.1. un 15.5.apakšpunkta prasībām.

Vēršam uzmanību, ka Nolikuma 15.1. un 15.5.apakšpunktos iekļautais nosacījums par ēkas stāviem (ēkai ir vismaz seši virszemes stāvi, un vismaz viens pazemes stāvs) attiecas vienīgu uz ēkām, kas atbilst Ministru kabineta 2009.gada 22.decembra noteikumu Nr. 1620 klasifikācijas kodam 123.